钦定古今图书集成/明伦汇编/氏族典/第231卷 > 杨士奇
## 钦定古今图书集成/明伦汇编/氏族典/第231卷 > 杨士奇

按《明外史杨士奇传》：“士奇，名寓，以字行，泰和人。早孤
力学。建文初，集诸儒修《太祖实录》。士奇用王叔英荐，
遂入翰林，与编修事。寻命吏部考诸儒，士奇策奏第
一，授吴王审理副。成祖即位，改编修，进侍讲。永乐二
年，为左中允，进左谕德。士奇奉职甚谨，又善掩人过。
帝北巡，士奇留辅太子。十四年，进翰林学士。十九年”
改左春坊大学士。又明年，帝崩，太子即位，立。擢礼部
侍郎，兼华盖殿大学士。寻进少保，复进少傅。修《太宗
实录》，为总裁官。宣宗即位，修《仁宗实录》，仍为总裁。宣
德十年，帝崩。皇太子方九龄，内廷颇有异议。士奇请
见太子于文华殿，顿首称“万岁。”群臣皆贺，浮议乃止。
正统三年进少师。中官王振大作威福，廷臣惴恐，而
士奇依违其间，无所救正。士奇既耄，子稷傲狠。或告
士奇，稷乃讦告者私事诳士奇。士奇辄信稷，稷恶日
甚。于是言官交章劾稷，下之理。士奇忧不能起。九年
卒。谥文贞。